Učenici 8.a razreda!

Danas ćemo vježbati pisanje molbe.

Usmeno odgovorite na sljedeća pitanja:

Kojim stilom pišemo životopis i molbu?

Koja su obilježja tog stila?

Pročitajte molbu na sljedećoj stranici.

**Ivana Ivić**

**Petrov trg 106**

**10000 Zagreb**

**Telefon: 01/9984-321**

**e-adresa:** [ivana.ivic@mail.hr](mailto:ivana.ivic@mail.hr)

**Zagreb, 9. 5. 2008.**

**Export-Import d. o. o.**

**Petrova cesta 209**

**10000 Zagreb**

Poštovana gospođo Ivanović,

razveselila sam se Vašem oglasu za radno mjesto **stručnog suradnika u turističkoj agenciji** koji je bio objavljen 1. 5. 2008. na stranici [*www.posao.hr*](http://www.posao.hr/). Budući da zadovoljavam uvjete natječaja, a i objavljeni bih posao s radošću obavljala, želim Vam se predstaviti.

Po zanimanju sam turistički tehničar. Nakon završetka školovanja radila sam kao turistički vodič, a posao u agenciji naučila sam pohađajući srednju školu, u sklopu koje sam četiri godine obavljala obveznu stručnu praksu. Radeći kao turistički vodič, suočavala sam se s raznim problemima koje sam uspješno rješavala. Tako sam npr. u kratkom roku našla zamjene za naše terenske vodiče koji su oboljeli, rješavala reklamacije te se dogovarala za zamjenske letove. Sudjelovala sam i u oblikovanju naše ponude, kao i u pripremi promocijskoga materijala kada je posebno do izražaja došla moja kreativnost. Tada sam posjetila skoro sve grčke otoke, Madrid, Barcelonu i Azurnu obalu, a bila sam i u Turskoj i Engleskoj. Uz to sam samoinicijativno proširivala svoje znanje jezika pa tako sada aktivno govorim engleski, njemački i talijanski, a ubuduće namjeravam naučiti i španjolski.

S obzirom na to da svaki čovjek želi promjenu u životu, želim se zaposliti u manjoj i samostalnoj agenciji kao što je Vaša jer vjerujem da bih u njoj mogla bolje upotrijebiti svoja znanja te da bih svoj rad mogla samostalno obavljati.

Više o sebi i svojim iskustvima s veseljem ću Vam reći na razgovoru za posao. Nadam se našem skorom susretu, s obzirom na to da sam bez obveznosti prijavljena na Zavodu za zapošljavanje.

Želim Vam puno uspjeha!

Ivana Ivić

**Prilog:**

– životopis

[www.posao.hr/savjet.php?page=primjer\_molbe\_za\_posao%2](http://www.posao.hr/savjet.php?page=primjer_molbe_za_posao%252)

Što se traži u molbi?

Od kojih se dijelova sastoji molba?

(Podatci o pošiljatelju, podatci o primatelju, predmet, tekst molbe, pozdrav, potpis, prilozi.)

Vaš zadatak je napisati molbu Općini Petrijanec za dodjelu stipendije (novčane pomoći tijekom školovanja).

Istražite na internetu podatke koje morate imati o primatelju (Općini Petrijanec).

Molbu ćete napisati u RB, na str. 83.

Riješeni zadatak u RB fotografirajte i pošaljite do kraja današnjeg dana, 31.3.2020.

(Ukoliko mi je netko već poslao molbu kad smo radili životopis, molim da molbu uredi prema navedenim smjernicama i još jedanput pošalje.)